khistorydata/jeongjo-sjw-relations huggingface dataset:
정조 1년
大提學李徽之疏曰。伏以。臣日月不居。大行大王練祀奄過。仰惟我聖上。攀慕之痛。益復如新。仍伏念臣於日作筵中。伏蒙聖恩。特除兩館大提學。臣蒼黃退出。且惶且感。臣之叨是職者。今且三矣。蒭狗已陳。鉛刀難試。則殿下不少審愼。誤恩至此者。何也。特以已經匪據。謂其宿趼。當此堂錄有命。惟朝圈事之速完。不思人望之可否。容易擧授。不顧名器之重。恐非聖朝綜核之政也。歷數朝端。文學才俊。磊落相望。多有其人。而臣獨何人。兜占不已。若固有之。不恤公議。屢犯糠粃之譏哉。嗚呼。臣無似之質。受先朝不世之恩。再叨是任。前後冒膺者。非敢曰望協才堪。量而後入。靜攝之中。不敢瀆擾。抛却咫尺之守。聽政之初。連値有事。未免因循之歸。其窘澁短拙。隨處敗露之狀。已爲一世之所共知。則殿下。亦當俯燭於臣之本末矣。從前倖免罪科。已非始料。而今後僨誤職事。理所必至。雖閑仕漫職。非其才則不可有除輒膺。況文衡重任。視以己物。至再至三。久防賢路也哉。肝膽之辭。非出飾外。切迫之悃。寧容緩聲。庚牌屢下。輒敢違逋。分義掃地。萬戮宜加。伏乞天地父母。亟命鐫臣新兼三館之任。回授可堪之人。使公體得宜。仍治臣逋慢之罪。以礪臣工。千萬幸甚。答大提學李徽之疏曰。省疏具悉。復授文衡。意實有焉。卿其勿辭。察任。
정조 1년
校理李在學疏曰。伏以。臣母半生虛勞之病。長時澌綴。年未六旬。而凜凜如篤老之形。藥餌爲命。寧日絶少。顧臣情理。實無離側之勢。而秪緣含恩畏義。不敢言私。强抑至情。奔走供職。而顧其心。則未嘗一日安也。俄於召對罷出之後。得接家信。則宿疾添感。諸症甚苦。臣方寸煼煎。不得按住。玆敢忙陳短章。徑出禁軍。伏乞聖慈。俯垂諒察。亟降遞改之命。俾便救護。仍治瀆擾之罪。以嚴法綱。千萬幸甚。答校理李在學疏曰。省疏具悉。爾其勿辭。救護母病。
정조 1년
丁酉四月十一日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。國榮曰。今日之雨。方有霈然之意。民事幸甚。上曰。暵乾之餘。雨勢如此。其幸曷諭。上曰。觀象監測雨器單子。何尙今不入乎。卽爲捧入。賤臣承命奉進。國榮讀奏文試所草記。上命書判付。上曰。儒生之沾濕可悶。草記批答。卽爲頒布。賤臣承命出傳。上命書傳敎曰。侍從違牌坐罷堂上堂下人。竝敍用。又命書傳敎曰。都堂錄。其令今日擧行。待會圈。政官。牌招開政。在外玉堂。試所進去玉堂。竝改差。仍命退。諸臣以次出。
정조 1년
丁酉四月十一日辰時。上御興政堂。召對入侍。三使臣同爲入侍時。參贊官李義翊。侍讀官李在學。檢討官沈煥之。假注書柳孟養。記事官林錫喆徐龍輔。進香正使鄭尙淳。副使宋載經。書狀官姜忱。以次進伏訖。上曰。當暑作萬里之行。爲慮多矣。尙淳曰。王命所曁。無慮往返。而積違四五朔。犬馬之忱。不勝伏悵。上曰。何時。到皇城乎。尙淳曰。來月晦間。可當入達矣。上曰。何間。出來乎。尙淳曰。旣無所關事。則留館似不久。八月望念間。可當復命矣。命書傳敎曰。三使臣。當暑赴燕。殊甚悶念。丸劑其令內局。優數給送。仍賜使臣三件物。使臣先退。命讀大提學李徽之疏。賜批。上曰。大提學批下。堂錄有命。卽爲牌招察任。出傳敎上曰。纂輯堂上金鍾秀兪彦鎬。入侍。江華留守金鍾秀。吏曹參議兪彦鎬進前。命鍾秀。讀明義錄箋文訖。上曰。監印堂郞入來者。竝入侍。兵曹參議金夏材。副司直尹弘烈吳載紹。郞廳吏曹正郞李敬養。兵曹正郞沈念祖。進前。上曰。堂郞詣監印所。所印數張。明日。先爲入侍。堂郞先退。在學。進講史記評林第四卷。讀自四年項羽乃謂海春侯。止廢以爲合陽侯。煥之進講。讀自九年趙相貫高。止葬長陵。上讀自四年項羽乃謂海春侯。止葬長陵。在學曰。漢高所謂能用三傑。故取天下者是矣。漢高能拔此三人。各隨其才而用之。言聽計從。委任不疑。故漢高則坐而收功。終取天下。雖以唐虞之聖。亦必委任皐夔諸人。隨才分職。以成無爲之治。凡人君爲治之道。不出於用人二字。而用人之道。亦在於量才授任耳。近來人才眇然。上而朝廷。下而閭巷。固難得奇才異能。然而人人亦各有寸長之可取。若隨其才而用之。則不患無人才。故古語謂才不借於異代。伏願益加聖念。必軫器使群工之道焉。末段太史公。以三代忠質文爲論。忠之弊。失於野。文之弊。失於僿。野猶不喪其眞。而僿則終歸於薄。寧失於野。不可失於僿矣。叔季以來。忠厚之風掃地。文飾之弊太勝。凡百弊源。實由於文之一字。風俗以之澆漓。人心以之巧詐。三代之風。不可復見。若其挽回之道。則在於殿下之導率。伏願凡於政令施措之間。必以忠之一字。躬率之。以抑文勝之弊焉。上曰。所奏。是矣。煥之曰。漢高祖以其寬仁豁達。不世出之姿。能學問。充其量。則可做三代之治。而惜其未逢眞儒。乃雜霸而止耳。今殿下。當以堯舜爲法。不當以漢祖爲準。而殿下欲爲堯舜。則亦豈無其臣哉。臣等。職忝經幄。日侍講筵。誠無以裨補聖學之萬一矣。顧彼林下抱道之士。多在旌招之列。前後絲綸之降。可仰聖心之虛佇。而況彼林下。亦一世祿之臣。則平日讀書學道之意。豈欲遯世而止哉。出而行其所學。乃其志也。伏望殿下。益示誠意。使卽造朝。置諸左右。以責啓沃。則其於裨聖學資治道。爲如何哉。上曰。參贊官。亦陳文義。義翊曰。別無所達。而下番所陳招山林置左右之言好矣。在學曰。講冊自止太多。有妨於受音。自止則從略定之。講筵則頻數爲之。甚好。見今日晷方永。政是頻開講筵之時。且新錄方成。館僚將濟濟矣。聖學雖已高明。而勉勉不已。則日有所益。伏願頻接儒臣。益懋典學焉。上曰。所奏好矣。命退去。諸臣以次出。
정조 1년
丁酉四月十一日未時。上御尊賢閣。藥房副提調。持湯劑入侍時。副提調洪國榮。假注書柳孟養。記事官林錫喆徐龍輔。醫官慶絢。以次進伏訖。絢奉湯劑進前。上進御。命讀公事訖。命書判付。上曰。雨勢如此。科儒雖是狼狽。而民事則大幸矣。國榮曰。旱災比酷。兩麥幾乎判歉矣。得此甘雨。不勝欣幸。而或灑或霏。終不霈然。是可慮矣。命退去。諸臣以次出。
정조 1년
丁酉四月十一日初更四點。上御尊賢閣。右承旨李義翊。假注書柳孟養。記事官林錫喆徐龍輔。以次進伏訖。上曰。延福殿何邊墻頹圮乎。義翊曰。西邊祭器庫傍。墻垣內邊。少圮矣。命書傳敎曰。聞看審承旨所奏。雖是內墻。與全圮有異。則慰安大事也。些少之事。輒皆告由。則徒近瀆褺。且望祭不遠。其日兼告由修補事。分付該曹。出傳敎上曰。親臨春塘臺武科殿試時。依昨年例。勿設補階事知入。出傳敎上曰。皇太后禮物。進香使回來時。還爲齎送之意。有來咨則當有回咨。使臣處。亦當知委而尙無草記。已於査對時。停當乎。知入。出傳敎命退去。諸臣以次出。
정조 1년
行都承旨洪國榮藥院直。左承旨李亨逵坐直。右承旨李義翊坐。左副承旨鄭民始坐。右副承旨徐有防坐直。同副承旨李鎭衡坐。注書二員未差。假注書李兢淵藥院直柳孟養仕直。事變假注書徐鼎修仕。
정조 1년
李鎭衡啓曰。明日常參經筵取稟。傳曰。只晝講。
정조 1년
又傳于曰。明日都承旨。元陵奉審時。仍佩往來。
정조 1년
以副校理沈念祖。修撰尹尙東。牌不進罷職傳旨。傳于徐有防曰。只推。
정조 1년
鄭民始。以弘文館言啓曰。新除授副校理金方行。時在忠淸道大興地。修撰李迪輔。時在瑞山地。副修撰尹致性。時在淸風地。經筵入番事緊。請竝斯速乘馹上來事。下諭。傳曰。依啓。
정조 1년
又以弘文館言啓曰。本館上番。闕直經宿。事甚未安。況有今日晝講之命。而新除授副校理沈念祖。修撰尹尙東。竝有只推之命矣。與校理朴在源。卽爲牌招。以爲推移入直之地。何如。傳曰。允。
정조 1년
以校理朴在源。修撰尹尙東牌不進罷職傳旨。傳于鄭民始曰。只推。
정조 1년
鄭民始。以弘文館言啓曰。校理朴在源。修撰尹尙東。旣有只推之命。更爲牌招察任。何如。傳曰。允。
정조 1년
以校理朴在源。再牌不進。罷職傳旨。傳于徐有防曰。無端再違。事欠誠實。新舊錄參錯行公。古例則然。況以經幄之臣。不聞先正之奏乎。爲先從重推考。此傳旨。勿施。
정조 1년
備忘記。舊錄之輒事引避。必欲空館而後已者。不特事欠誠實。其所處義。無或貿貿乎。雖以古規言之。始自宣仁朝。至于先朝戊寅。堂錄。凡爲八百有餘人矣。當日除拜者。只是十二人。其外率皆經月而踰歲。又或周年而除拜者。其多以此觀之。可知其舊錄之不卽圖遞也。且新錄俱是新進。自當循序而進。何必忙忙除拜。有若交替者然哉。舊錄玉堂。無端引避之呈告辭疏。其令嚴飭。
정조 1년
鄭民始。以吏曹言啓曰。繕工監假監役官金相庚呈狀內。身病甚重。勢難察任云。今姑改差。何如。傳曰。允。
정조 1년
領府事李溵箚曰。伏以臣伏蒙恩暇。纔已陛辭。區區情私。今可以獲伸。孝理之下。臣若偏被慈覆。實不勝感祝。而至若澆奠之備給。藥物之賜送。尤是渥恩。百拜頓首。不知所出。抑臣又有至懇。敢此冒陳焉。臣曾祖貞翼公臣光夏墳山。在於積城地。而封築頹圮。改修爲急。非臣躬檢。無以卒事。此距臣所去楊州。不過爲一日程。如蒙許以轉省。得完墓役。則聖朝錫類之恩。臣實顒望。答領府事李溵箚曰。省箚具悉卿懇。卿其依所請。往省焉。仍傳曰。此批答。遣史官傳諭于領府事。
정조 1년
傳于徐有防曰。校理朴在源。更爲牌招。追省記。入直。
정조 1년
傳于鄭民始曰。當該中官。從重推考。
정조 1년
右參贊鄭尙淳疏曰。伏以臣昨已陛辭。行將出壃。瞻望宸極。不勝耿結之忱。仍念臣所叨職名。不可仍帶往來。玆從縣道。略控短章。伏乞聖明。亟命攸司。照例遞改焉。答曰。下該曹稟處。
정조 1년
丁酉四月十二日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。元陵役事。何當畢役云乎。國榮曰。役處浩大云。姑未知何當畢役矣。上曰。明日卿其進往。奉審而來也。國榮讀奏弘文館草記。上命書判付。上曰。晝講詣閤。仍命退。諸臣以次出。
정조 1년
丁酉四月十二日辰時。上御興政堂。晝講。詣臺臺臣同爲入侍時。知經筵洪樂性。特進官李徽之。參贊官徐有防。檢討官沈煥之。假注書柳孟養。記事官林錫喆徐龍輔。宗臣西淸君煋。武臣田得雨。持平洪履健。以次進伏訖。上讀先受音。自二年春王正月戊申。止有國之急務也。煥之。讀自滕子來朝。止亂臣賊子。上讀新受音訖。煥之曰。春秋書法。所以明天理正王法於天下後世也。誅亂討賊之義。尤嚴於治黨。然黨賊之罪。亦有深淺輕重之差。則蓋在人辟。奉天道而行無私也。不可以刑重於罪。是不能厭服人心矣。亦不可以刑輕於罪。是所以人心之拂鬱矣。故傳以奉天討三字。重言之。亦可見王者用法。一循天理而我無與也。伏望殿下。欽念于玆。樂性曰。舜禹文武。有其位。故行法於當年。而以傳於後世。孔子則無其位。故只垂法於後世而已。今殿下。兼君師之責。明義錄一編。卽一春秋也。可以行法於當時。傳垂於後世。春秋以後。猶有亂賊。明義錄頒行後。安知無亂賊之復出乎。懲亂之道。莫如嚴。然後亂賊息矣。上曰。參贊官。亦陳文義。可也。有防曰。別無所達。而嚴隄防三字。好矣。命經筵先退。上曰。監印堂郞。入侍。出榻敎兵曹參議金夏材。副司直尹弘烈吳載紹。吏曹正郞李敬養進前。上曰。印出幾張乎。夏材對曰。只三張而持入矣。上親覽訖。上曰。何間訖役乎。載紹對曰。可費一望。則似可了當矣。命退去。諸臣以次出。
정조 1년
丁酉四月十二日未時。上御尊賢閣。藥房副提調。持湯劑入侍時。副提調洪國榮。假注書柳孟養。假注書林錫喆徐龍輔。醫官慶絢。以次進伏訖。上曰。昨日之久雨。旱之餘。極爲大幸。農事果無不足之患否。國榮曰。幾得一犁雨。而龜坼之地。頗不足云。而爲麥農。可謂藥雨。絢奉湯劑進前。上進御。上曰。左副承旨。入侍。出榻敎鄭民始進前。上曰。數日休息。病狀快祛否。民始對曰。今日則少差矣。命民始讀狀啓訖。命退去。諸臣以次出。
정조 1년
丁酉四月十二日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。玉堂新錄舊後。錄之皆欲圖遞甚非矣。國榮曰。此是近來之謬習矣。上曰。玉堂之因此闕直。尤可駭也。國榮曰。當此連開講筵之日。玉堂之闕直。事甚未安矣。上命奏公事。仍命書判付。上曰。元陵奉審之行。明將早發耶。國榮曰。闕門開後。卽當進往矣。上命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐直。右副承旨徐有防坐直。同副承旨李鎭衡式暇。注書二員未差。假注書李兢淵藥院直柳孟養仕直。事變假注書徐鼎修仕。
정조 1년
以十八日武臣殿講頉稟。傳于鄭民始曰。二十七日爲之。
정조 1년
傳于徐有防曰。禮房承旨。入侍。
정조 1년
李亨逵。以備邊司言啓曰。諸道軍餉居末拿問。居二決杖。居三推考。還上居末決杖。居二推考。居三勿論。旣有事目矣。取考諸道丙申捧未捧啓本。則平安道新軍餉元還上居末。彌串前僉使金應鉉。居二楊下前萬戶金時亨。全羅道舊還上居末高敞縣監李榮逵。居二萬頃縣令禹禎圭。居三興德縣監白光漢。咸鏡道交濟穀軍餉居末。高原郡守田德雨。軍餉居二。茂山府使李煜。元還上居末。茂山府使李煜。居二高原郡守田德雨。居三。三水前府使柳鎭琡矣。昨年停捧之令。不過尤甚邑及之次邑。尤甚面。則稍實邑鎭之。交濟穀及新舊餉還未捧。若是夥然。居末居二當該守令邊將。竝依事目勘處。居三勿論之意。分付。何如。傳曰。允。
정조 1년
丁酉四月十三日卯時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間。聖體。若何。上曰。一樣矣。國榮讀公事。上命書判付。國榮曰。元陵奉審之行。今將進往矣。上曰。何時當還乎。國榮曰。午後。似可復命矣。上命退。諸臣以次出。
정조 1년
丁酉四月十三日巳時。上御興政堂。晝講。詣臺臺臣同爲入侍時。特進官李在協。同知事吳載純。參贊官李義翊。侍讀官朴在源。檢討官尹尙東。假注書李兢淵。記事官林錫喆徐龍輔。宗臣河恩君垙。武臣李廷壽。持平洪履健。以次進伏訖。上讀前受音。在源進讀自三月公會齊侯。止然後見其罪矣。上讀新受音訖。在源曰。臣爲君隱。子爲父隱。禮也。古人云。隱惡揚善。雖在汎然親知之間。隱其惡而揚其善。固是忠厚底道理。況爲人臣而揚其君之不是處。使之彰著於當時。垂示於百代。以聖人而豈爲是哉。蓋人君居至尊之位。易有高亢之病。意以爲我雖爲不善。臣隣無如予何。今日爲一不善。明日又爲一不善。其爲害。豈有極哉。故古有左史右史。人君之一言一動。盡記之者。蓋欲使其君。知爲善爲惡。皆書諸策。則有畏憚之心。而不敢爲惡。聖人之意。深且遠矣。漢昭烈戒太子曰。勿以善小而不爲。勿以惡小而爲之。此眞格語。伏願觸類而深加留念焉。尙東曰。春秋列會。未有言其所爲者。獨於此特書其所爲。蓋公會齊侯鄭伯于稷。不討華督之罪。受賂而仍以立之。其在爲親者諱之義。內惡則猶可諱。此則列國人之所共見知者也。桓之惡旣諱於前。至此而豈欲示貶也哉。所以特書其所爲者。當諱而諱。當書而書。微奧嚴正。各得其宜。於此等處。聖人之筆削苦心。願加省察焉。載純曰。魯公。宜正宋亂。而反使成之。其所以成亂者。無他。受賂而然矣。特書其事。可見聖人深惡之意。而蓋在上者。雖以正導率。猶恐未正。況爲利欲之所誘者乎。人君之御治。專在於明天理正人心而已矣。在協曰。經筵所奏。好矣。而始作俑者。其罪尤大。此可見春秋謹嚴之義矣。上曰。諸臣文義。皆好矣。參贊官亦陳之。義翊曰。文義。諸臣皆陳之。別無可達者矣。上命經筵先退。履健曰。請大靜縣爲奴罪人金壽賢。依律處斷。措辭見上上曰。不允。請黑山島荐棘罪人述海。拿鞫嚴問得情。上曰。不允。請罷乙未五月庭試榜。上曰。不允。請爲奴罪人河翼龍金重得。亟命王府。拿鞫得情。快正王法。上曰。不允。請梁山郡定配罪人錫達。依律處斷。上曰。不允。請削黜罪人金漢耆。亟施竄配之典。上曰。不允。請南海縣竄配罪人金載順。亟令王府。拿鞫嚴問。措辭竝見上上曰。不允。仍命退。諸臣以次出。
정조 1년
丁酉四月十三日申時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。陵上與丁字閣。皆無頉乎。國榮曰。無頉矣。上曰。莎草新補處。何如。國榮曰。新補莎草。連爲噀水。且經再昨之雨。似無枯損之慮矣。上曰。役處果浩大乎。國榮曰。然矣。上曰。何當畢役云乎。國榮曰。數日內似當畢役矣。上命退。諸臣以次出。
정조 1년
丁酉四月十三日申時。上御尊賢閣。禮房承旨入侍時。左副承旨鄭民始。假注書李兢淵。記事官林錫喆徐龍輔。以次進伏訖。上命書傳敎曰。歲首特下綸音。咨訪人才者。豈欲徒事觀瞻而然哉。今則諸道薦狀畢到。須卽調用。試其能否。予則以爲實政。以此申飭銓曹。次次收擬。俾無遺漏之弊。又命書傳敎曰。柳東亨金尙顯。效勞旣非尋常。而尙不收擬云。此豈銓曹之歇看者乎。相當職待窠調用事。申飭銓曹。上曰。昨年武科會試及重試規矩持入。賤臣承命奉進。上曰。武科殿試規矩中。貫革步數知入。賤臣承命出問。還奏曰。貫革步數。一百五十步云矣。上命書公事。判付。民始曰。十六日親臨儒生殿講處所。以何處磨鍊乎。上曰。以興政堂爲之。仍命退諸。臣以次出。
정조 1년
丁酉四月十三日戌時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。今日奉審之路。郊外麥農。何如。國榮曰。東郊則麥農頗好。民人亦以爲免歉云矣。國榮讀奏諸道狀啓。又讀奏備邊司草記。上命書判付。仍命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐。右副承旨徐有防坐直。同副承旨李鎭衡坐直。注書二員未差。假注書李兢淵藥院直柳孟養仕直。事變假注書徐鼎修仕。
정조 1년
鄭民始。以吏曹言啓曰。今此宗廟孝明殿元陵景慕宮望祭大祝。皆以侍從塡差。而時無職名人員。令該曹。口傳付軍職。何如。傳曰。允。
정조 1년
兵曹口傳政事。副司果金峙默沈焃洪樂恒金宇鎭。
정조 1년
傳于李鎭衡曰。同副承旨。馳詣太廟徽寧殿延福殿景慕宮。奉審後。祭物看審。諸執事進排官。摘奸以來。
정조 1년
傳于徐有防曰。左副承旨。入侍。
정조 1년
李亨逵。以都總府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 1년
丁酉四月十四日辰時。上御興政堂。召對入侍時參贊官李亨逵。侍讀官朴在源。檢討官尹尙東。假注書柳孟養。記事官林錫喆徐龍輔。以次進伏訖。進講史記評林禮書。在源讀自太史公曰。洋洋美德乎。止非其道故也。尙東讀自古者之兵。止明其禮之盡也。上讀自太史公曰。洋洋美德乎。止明其禮之盡也。在源曰。本文云。因好五色。爲之黼黻文章。以表其能。耳樂鐘磬。爲之調諧八音。以蕩其心。口甘五味。爲之庶羞酸鹹。以致其美。凡欲字之爲害最大。而其中耳目口鼻之欲。於人爲切近。其爲害尤大。其所以防制之者。非禮則莫可。禮記所云。臺獻百拜者。政爲防酒之禍。於此可以見以禮爲節制耳目口鼻之欲者也。閭巷之人。多以此至於喪身亡家。又有力不足而不能爲者。至若人君。其地處。皆足以供之。其爲禍。豈但一身一家而已哉。必也一刀割斷。勿令萌動於心。然後可無此憂。此爲人君。最宜鑑戒處耳。尙東曰。子夏。聖門之高弟也。豈非循蹈禮儀之人。而出見紛華盛麗而說。入聞夫子之道而樂。二者心戰。未能自決。則其所漸漬於失敎。被服於成俗者。固不可責之於中庸以下之人。而至於人主。則居至尊之位。幽獨得肆之地。弛張闊狹。尤是易事。顔子有言非禮勿視。非禮勿言。非禮勿聽。非禮勿動。今此所講。卽司馬遷禮書也。因此書。而臣敢以顔子四勿獻焉。伏願殿下。造次念玆。上曰。所陳好矣。參贊官。亦陳文義。亨逵曰。臣素昧禮學。且於馬遷禮書。亦多有未曉處。何敢强對。然禮者。天理之節文。人事之儀則。曲禮曰。道德仁義。非禮不成。禮之義固大矣。馬遷所謂禮者。不過當時儀文。而其曰。天子大路越席。所以養體。其下養鼻養耳養目養口等說。尤極未妥。古人豈以禮爲人君口體耳目之養乎。但王公由之。臣諸侯諸侯不由之。捐社稷云者。似好矣。楚之高城深池堅甲利兵。不足以救莊屩之分。紂之炮烙酷刑。周師至而不能令。此則可見其旨意之所存也。上曰。所奏誠然。果好矣。命退去。諸臣以次出。
정조 1년
丁酉四月十四日午時。上詣孝明殿。行晝茶禮入侍時。左承旨李亨逵。右承旨李義翊。左副承旨鄭民始。右副承旨徐有防。同副承旨李鎭衡。假注書柳孟養。記事官林錫喆徐龍輔。以次侍立訖。上具衰服。就板位。上俯伏哭。在位者。皆哭訖。上四拜訖。詣盥洗位。有防沃水。鎭衡承水。義翊進巾。亨逵受巾。上盥手訖。詣尊所。民始酌酒。亨逵受酒。上詣香案前俯伏。鎭衡奉爐。亨逵奉香。上三上香。有防進盞。鎭衡獻盞。上降復位俯伏哭。在位者。皆哭。上四拜訖。還廬次。諸臣遂退出。
정조 1년
丁酉四月十四日申時。上御尊賢閣。左副承旨入侍時。左副承旨鄭民始。假注書柳孟養。記事官林錫喆徐龍輔。以次伏訖。上曰。坐直。誰也。民始對曰。右副同副矣。命讀嶺儒疏訖。命讀各道狀啓訖。上曰。以各道狀啓觀之。則雨澤甚均。而獨於畿內。雨水頗不足。怪矣。民始曰。畿內。亦有洽足處。有不洽處云矣。上曰。麥事。何如云耶。民始曰。山田已枯於春旱。而野田則善爲成實云矣。命退去。諸臣以次出。
정조 1년
丁酉四月十四日申時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上命書傳敎曰。戶判及判尹。明日。入侍。仍命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐直。左副承旨鄭民始坐。右副承旨徐有防坐。同副承旨李鎭衡坐直。注書二員未差。假注書李兢淵藥院直柳孟養仕直。事變假注書徐鼎修仕。
정조 1년
鄭民始啓曰。戶曹判書洪樂純。判尹李徽之。依下敎來待矣。傳曰。入侍。
정조 1년
傳于鄭民始曰。奎章閣直閣李秉模。入侍。
정조 1년
傳于李亨逵曰。雲寶劍外。侍衛。以入直擧行。
정조 1년
以大司諫金普淳牌不進罷職傳旨。傳于李義翊曰。只推。
정조 1년
傳于李義翊曰。同副承旨。入侍。
정조 1년
以殿試規矩單子。傳于李亨逵曰。八技點下。六技取一技。餘二技。比較爲之事。分付。
정조 1년
傳于李鎭衡曰。右承旨。入侍。
정조 1년
鄭民始。以承文院官員。以都提調意啓曰。院製述官朴昌鳳瓜滿代。前察訪李璡差下。付軍職冠帶常仕。何如。傳曰。允。
정조 1년
傳于李鎭衡曰。印本取來。則只十一日所進外。更無一張印出云。如此永晷。其間所爲者。何事。微細之事。若是不能。事事怠慢。可知。監印進去。堂上罷職。
정조 1년
左議政金尙喆箚曰。伏以臣於廚院堂郞罷拿之命。實有所不自安者。聖度包容。雖以微細爲敎。進獻體重。關係則大。不能檢飭之罪。臣實爲首。在臣道理。其何可獨自晏如乎。處分之下。極知瀆撓之爲萬萬惶悚。而亦不敢厭然仍冒。玆控短箚。仰首自列。伏乞聖明。亟降威譴。以存國綱。以安私分焉。答曰。省箚具悉卿懇。責在句管之堂。卿何過引。於卿。毫無難安之端。卿其安心。勿復控辭焉。仍傳曰。此批答。遣史官。傳諭于左議政。
정조 1년
幼學姜晉煥申光翕金普宅權重萬金慶宅金鋮權東運金宗宅金學基金英宅權海運李慶來權達禧金顯基任鐸安壎安會極任鎔金一根金翼東安寗金羽東安寊權得中權鳳儀金東道金載錫金瑞圭金汝錫權用中金萬根洪大勉柳時根洪大源孫以升金象德金道成孫以震金珩孫以觀鄭相玉崔秀杰金象九李弘道柳秀垕柳沃崔秀甲柳浚李後光李希泰柳潝孫以復姜齊煥羅相立安冣姜周煥安騫南燮陽徐有淵李講李命龍姜時煥姜梀羅得洙朴誠中羅景洙李斗秀朴時協金宗錫金益淳申光範朴時集申馥朴時虎安寬姜益煥申暸李訥安宬徐穆修徐宏任泰源洪大根安宖申晩姜栽金應五李殷相朴時翕羅宅洙任鉍洪建姜必煥金達根柳時達金宅淳申安明灝姜栢金善根徐泳修南顯達柳時春姜柙權復運權漸來孫時龍南應達金相采申安明會安宩申昕柳時英姜業徐宇修金宗運金瀁慶姜潑柳時沃姜沈金源慶申光協李夏相申𣊪金應秋申晊朴良儁金應柱徐遠修申曮金應弼安明卨徐建修安明澤姜沃李商衡姜瀚柳剡趙益鎭安明迪徐謹修申思後金應八姜浣李竣相申㬨安寵金正根等疏曰。伏以昊天不弔。我英宗大王。奄棄臣庶。日月流邁。練期已過。率土含生之慟。愈久愈深。伏惟殿下。聖孝天至。哀慕攀號。曷有其極。臣等竊伏念。昔我重明之所以字惠吾東何如也。吾東之所以父母皇明。又何如也。而不幸丙丁之間。迫於治亂之數。以致天地之飜覆。其所以報答皇明。永有辭於天下後世者。不能無遺恨。此忠臣義士。所以飮泣長痛。而至于今未已者也。然天未嘗不愛斯人。於是乎篤生大賢。以眇然一人之身。任萬古綱常之重。而吾東之能免夫被髮而左袵者。亦幸有所賴焉。若先正臣文正公金尙憲。豈非其人耶。尙憲天分甚高。自少喜讀小學書。平生受用。不外乎此。大要以持敬力行爲主。立朝事君。共盡其義。一毫不敢放過。難進易退之節。一遵晦翁餘矩。而至其所樹立之大節。又軒天地耀日月。以明春秋大一統之義。嗚呼。豈不盛哉。蓋當天啓丙寅。毛文龍。譖間本朝。本朝將得罪於天下。尙憲。赴京陳奏。快蒙昭晣。大被皇上之褒嘉。丁卯本朝之被兵也。又呈文兵部。乞出兵直接虜巢。兵部覆奏曰。金某呈到臣部。讀之未竟。不覺拊膺。皇上遂命將選銳。以掣虜後。雖師出後時。而我之拱北之誠。猶足以暴於天下矣。及至丙子之扈從南漢也。每陳一意固守之計。上曰。今將何恃。對曰。天道可恃。當廟堂之草國書。不勝憤激。遂痛哭裂破。仍又入對曰。今日君臣上下。誓心死守。豈無爲殿下效死者。若天不悔禍。則歸見先王無愧也。旣退。遂決自靖之計。六日不食。又自經幾殊。及南漢圍解。出自東門。往入安東鶴駕山中。結茅數椽。扁以木石。居常憂悒。夜不安寢。獨起彷徨。嘗答人書曰。今日之義惟當蘄知於後世之叔度耳。倘聞有復讎雪恥之議。雖在九原。猶有生氣也。叔度。卽其字也。又上疏於仁祖曰。寒暑不輟則喪葛不可廢。敵國未滅則戰守不可忘。伏願益勵薪膽之志。增修保障之地。毋信一時之要盟而過恃虎狼之仁。毋忘前日之大德而輕絶父母之邦。臣每念先王萬折必東之奏。未嘗不流涕沾衣也。及聞我師之入錦州。瀝血封章。開陳大義。遂致賊臣慫慂。身陷不測。幽囚雪窖。危辱萬端。而志義凜然。終始不撓。蓋其操存堅固。涵養深厚。自然視死生如寒暑之變。非一朝襲取之可比也。而及其全節東還。聲名日益高。道義日益隆。人紀賴以植而斯文賴以存。則始知天之所以生德者。雖匡人桓魋。終不奈何矣。至於孝廟之初。相與利見。期以事功。則天意若將以桓文之事任之。而出師之表。垂拱之箚。亦將不日而奏矣。雖天不憖遺。志業未就。而至今東土之人。不忘尊攘之義者。寔賴其功。則何待九合一匡。討賊興復而後。始免於被髮左袵哉。是以。門人先正臣宋時烈。題其墓曰。我東自箕子數千年而有鄭圃隱。彝倫旣敍。至于本朝。又儲積胚胎。以生先生。其質淸而明。其氣剛而大。其志高而潔。其行方而直。所學正而精。所養深而厚。卒以明天理正人心。以繼箕子圃隱之統。則天意之所在。其亦昭昭矣哉。蓋聞大明之末。禮義先亡。遂至陸沈而不救。然則天之所以生先生。不專爲我東方也。而日月所照。霜露所墜。固將推之而無不準矣。嗚呼。苟非如時烈之大賢而眞知尙憲者。孰能知斯言之稱情也哉。夫生而有功於斯道者。死而必享其崇報。古今之通義也。若尙憲者。固可以家築宮墻。戶列俎豆。使大義貫徹於人心。正氣充塞於寰區。而顧今腏食之宇。曾無專享之設。是豈斯文之欠事。聖朝之闕典乎。況此安東一區。卽尙憲桑梓之鄕。而守義遯荒之地也。西薇之洞。三龜之亭。杖屨殆遍。一草一木。猶帶餘芬。殘崖斷壁。尙留咳唾。臣等。居在此鄕。每瞻木石遺墟。倍切江漢之思。而恨其無數間祠屋之可以妥靈而寓慕者。往在戊午年間。呈書于道臣及本府。建祠于府城之西。堂宇粗完。廟貌纔成。而不料一種獷悍之徒。倡爲百般阻遏之計。嘯朋聚黨。千百爲群。斷塞城門。脅持官長。悖亂之擧。罔有紀極。畢竟荷斧持械。毁倒祠屋。勢若風火。莫敢嚮邇。噫嘻。以尙憲之精忠大節。夷虜尙且敬服。則雖彼輩之頑悍無賴。亦豈敢以尙憲爲不合於祠享。而特由於主張私論。血戰公義。不覺其自陷於罔測之科。豈不痛哉。幸賴我先大王處分嚴正。摘發首倡。亟施刑配之律。而伊時下敎有曰。昔淸兵圍南漢時。文正以義爭之。及林慶業入錦州。文正能爲大明上封事。精忠大節。炳烺宇宙。今諸生。不有國法。恣意毁院。此亂民也。大哉王言。至載於陵誌之中。則尤可見安東之不可無尙憲書院。而特其改建之典。因循未擧。至今遺址寂寞。敗礎碎礫。秪增行路之咨嗟。士林之鬱悒。則臣等。雖欲不以先朝未徹之請。仰復於殿下得乎。嗚呼。安東自是。嶠南之大都會也。名卿碩儒。相繼輩出。遺風餘韻。塗人耳目。而一自辛壬戊乙以來。變怪層生。義理晦塞。往往背順護逆之徒。轉相詿誤。牿於偏黨之私而不識名義之爲何物。馴致今日逆顯父子之出。則是豈非玆土之羞汚。而國家之大可憂慮者乎。臣等。竊以爲不以此時旌別淑慝。正其趨向。則將何以懲創舊習。觀感新化。而夫所以樹風聲聳膽聆之道。又莫急於表章名節。以觀忠義。然則安東之不可無尙憲書院。而書院之不可不改建於此時。明矣。或者。以楊州之有石室書院。指爲疊設。而此有不然者。石室之院。旣以尙憲之兄文忠公臣尙容主享。而非尙憲之專祠。則疊設之禁。初無可議。況朝家之禁疊設也。大名賢則有不拘此例之定式乎。或者。又以改建之擧。益致紛鬧爲慮。而此亦有決不然。臣等。請以往事證之。在昔先正臣李珥成渾金長生從享之請。久閱年紀。當其時醜正之論。輒倡於安東。而及至處分大定。縟儀斯擧。則方乃帖息虔奉而不敢復一辭於其間。此豈非已然之明證乎。倘蒙聖明深留叡念。特下明命。亟令改建於初建之地。以示尊尙之意。則不但一方之士趨可以風動丕變。亦將見春秋之義復明於今日。而永有辭於天下後世矣。臣等。玆敢相率裹足。猥籲天閽。伏願殿下。下臣此疏于朝紳。慱詢可否。則必有以見公議之所同。而非一鄕之私慕也。臣等不勝激切祈懇之至。謹昧死以聞。答幼學姜晉煥等聯名疏曰。省疏具悉。先朝處分之罪毁院儒。而不許復建。可仰聖意。爾等。退修學業。
정조 1년
進士蔡商燮。幼學李邦釆卞至中柳星老沈述之洪斗瑞。進士金鍾順。幼學鄭觀輝李思默李重藎蔡命燮洪龜瑞沈毅之宋載仁閔致洙卞擇中沈器之洪鼎瑞閔百燾李顯文宋載賢蔡勛燮洪宗顯洪復瑞宋和鼎卞遠鎭宋長輝沈緯之卞相鎭柳星耇尹德彦尹勉重李亨采朴漢彬李夢祥李章載朴漢萬尹載厚申永福申器達朴漢九朴漢承閔英洙朴昌漢李再顯李憲載韓海振朴羲煥崔重熙朴杞煥宋䨬朴漢復朴柱煥宋朴漢吉宋山輝朴漢汲李喜大朴漢膺李喜周朴漢德卞世鎭韓海元朴範瑞李在光朴師說卞由鎭朴舜瑞朴商鏶朴師欽朴佐漢申器憲朴重漢閔宜洙李重馣閔靜洙李重彬閔挺洙李觀米李受中李再炕李膺喆李顯光延德潤李鼎載南致寬金彦柱李漢培李光中趙萬鎭卞厚鎭鄭翼柱卞九鎭朴光瑞朴來漢卞奎鎭卞至厚宋輝大卞至訥洪晉瑞卞一濟洪集瑞蔡周燮卞宇鎭洪益瑞李載衡宋煥三閔百英高允濟閔道洙金學天張漢崇金天命柳世權鄭汝諶朴桓鄭汝詹柳復春金挺良柳台齡柳成光朴楦鄭錫智朴櫶金就聲柳延采張益存張萬星張致文朴機吳命性禹元徵李仁慶金泰垕成昌烈趙宅休申光顯李應顯崔宗極趙以抃申光昊李薰成天培金相元申善文金泰瑞成天墉李福亨沈鎬柳命鎭李熙亨柳浹李弼亨沈海寬柳潝朴尙煥愼喜東朴漢欽柳錫胤金純澤辛允彬朴思大辛鳳彩陸濟遠朴遠大陸洪鎭金光澤朴晟文陸大鎭宋翊相柳漢禎金謙澤梁處潑金輿澤宋星五陸萬鎭梁處謙朴煥文陸圭鎭金佐澤朴最赫梁處浩韓思愈朴受鼎陸海泳梁致潤韓思休金相喆陸海崙梁致九陸星鎭金相吉朴受益南致薰崔聖和南尙紀南致心朴東龜南尙經安應復金慶有朴東卨南致道朴東說李思愼南致鵬安應觀南致勣朴重榦南致大朴㴟南德中朴秀元朴東相南尙維朴重揩南尙寬安應思朴思謙閔光烈朴秀亨南致寬李思柔崔昌觀安必煥南致亨朴重規吳福河南尙和朴震齡朴思默徐命稷李珍南錫斗安必仁朴思問郭撝李基溫朴東䕫沈致恭南致容閔翕洙朴光運金聖玉白師龍李濎柳𤊟閔百和柳燧閔百謹白師賢黃勉輿李英九金應吉金聖恭閔承燮徐吾善李秉周李鎭誠李寅燮趙李仁復金聲鳳李冥振金聲遠具錫坤金聖讓趙宅鉉具溶金聲藎趙堈李應輔禹希謨辛思潤李振煥盧希德柳齊泰黃時濯權悟身愼基德李義吉吳宗垣鄭啓熙申思權鄭義健趙尙擇李克謙金載頊等疏曰。伏以不弔于天。我先大王奄棄臣庶。日月易邁。練祥已過。率普之慟。愈久愈深。伏惟殿下。哀慕攀號。曷有其極。臣等。竊伏草莽。無所知識。而伏聞聖上。新膺寶曆。萬物咸覩。明道尊賢之誠。逈出百王。斥邪扶正之道。靡不用極此。正億萬年無彊之休。環東土數千里。孰不懽欣振作。期見至治之澤哉。第伏念尊賢之實。莫如隆報之典。或有所未遑。則亦無以息邪說而正人心矣。臣等。幸沐育義之化。又當擇蕘之日。相率陳章。敢效愚衷。伏惟聖明。試垂察焉。嗚呼。聖人之事。莫大於春秋。而春秋之義。莫大於尊王。是以孔子生東遷之後。任筆削之權。朱子當南渡之日。明復雪之義。此所謂天之經地之義。而不可一日而無者也。洪惟我孝宗大王。以上聖之資。當九五之運。將欲伸大義於天下。時則有以王佐之才。托魚水之契。一以孔朱之事爲己任。而卓然爲百代儒宗者。則唯先正臣文正公宋時烈是已。至論其親受正學。克紹統緖。至死羹墻。志義炳然。上以明聖祖之功業。下以述師門之志事者。亦惟曰。故文純公權尙夏卽其人也。尙夏資稟之傑特。道德之純固。非臣等末學所可窺測。而自其志學之初。歛跡山林。無求於世。而能自得師。遂從時烈。委己而事之。則時烈深喜吾道之有託。遂取朱子秋月照寒水之句。而使揭其書室。則心法之傳在是矣。及夫楚山臨命之日。以朱門之一直字及所藏諸賢手蹟而面授之。一如朱子之於勉齋。此則以道統相傳者也。因又執手。告之以朱子學問之方。孝廟志業之盛。而終之以神宗毅宗兩皇帝之功德。有不可忘。必令餟享於數間祠屋。以明尊周之大義。而眷眷屬托。不啻諄復。且曰。此後惟恃致道。致道。卽尙夏字也。此則以事業相傳者也。其授受之丁寧。委寄之鄭重者。足以質鬼神而感天地。是以。尙夏。體先師之遺旨。必以此爲終身自靖之道。而不幸世道變嬗。百怪層生。操戈反攻。駭機交煽。或斥其建廟曰。匹夫之祭天子。有近於僭。尙夏必嚴辭闢之曰。蜀民之祭先主。楚人之祀昭王。已皆有據。曾所熟講。何不可之有。乃篤守師說。力排邪遁。遂就華陽之一區乾淨地。創立兩皇帝廟而爼豆之。又於廟傍。別立時烈祠宇。同日薦享。以寓一體君臣祭祀同之意。天下之大義。於斯焉盡矣。嗚呼。皇朝屋社。四海腥膻。而顧我東土之人。獨守尊攘之義。不失爲禮義之區者。寔賴我孝廟。而時烈之身任世道密贊大計。尙夏之作承正傳。一意擔夯者。無非春秋之大經大法。則其功有不可誣者矣。然則首明此義者。時烈也。繼主此事者。尙夏也。圖始克終。一德相濟。雖謂時烈之志。待尙夏而彌彰。時烈之義。因尙夏而益明。不爲過也。然其時世漸移。處義各異。出處隱顯。雖若與時烈不同。而其道則一。所謂。禹稷顔子。易地則皆然者也。故昔在肅廟之召接溫宮也。亦嘗以春秋之義。推明當日君師之志事。反復數百言。不出於此。上曰。至論也。握手下敎。願與同歸。而還宮之後。親製詩一絶。以寓敬慕之意。夫以時烈之大賢而傳之以道。肅廟之明聖而尊尙如此。則尙夏之賢。又不待言而可知也。是以一邦之士。以爲國無祀典則已。有則尙夏不可不配於時烈之廟。時烈之廟。遍在列邑。陞配嫡傳。何適不可。而華陽則尤不可不享。蓋此華陽。卽時烈晩年講道之所。而尙夏從遊杖屨。未嘗不在其左右。廟享兩皇帝。又非尙夏之悉心經理。則無以成時烈之志。不但傳道承統。禮宜配食。誠以尊王一義。可配於是者。決然無疑也。或以爲華陽。實時烈專享之地。而揭奉御額。事體自別。追後配享。或涉未安。此誠有不然者。時烈主享之祠。配以時烈傳道之人。肅廟宣額之所。享以肅廟尊禮之臣。事理允當。無如是者。且以前例言之。如坡州之紫雲。專享文成公臣李珥。而以其門人文元公金長生配之。順興之紹修。揭奉明廟御筆。而追後配腏。亦不以爲拘。以此以彼。少無持疑之端。而追享之擧。尙此闕焉者。豈非朝家之一大欠典乎。粵自文純旣歿之後。已有斯院躋配之議。而因循荏苒。訖莫之遂。擧國人心之抑鬱。久益深切。必欲瀝血而陳請者。日月已久矣。當今殿下嗣服之初。揭額于萬東之祠。致祭于時烈之廟。一時竝施。大慰士望。明道尊賢之義。旣如彼彰明。則今玆未遑之典。蓋將爲次第擧矣。伏乞聖明。俯垂睿鑑。愽詢群議。亟許文純公權尙夏追配華陽書院。則不但爲區區章甫之幸。亦可爲息邪說正人心之急先務也。答進士蔡商燮等聯名疏曰。省疏具悉。雖是書院配享體重。當商量處之。爾等。退修擧業。
정조 1년
丁酉四月十五日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間。聖體。若何。上曰。一樣矣。國榮讀奏左議政箚子。上曰。昨日司饔院之入膜子。萬萬駭然矣。國榮曰。本院初無備置者。故貿來於市上云。而雖曰。微細之物。係是進獻之事。則紀綱所在。果甚駭然矣。上曰。左相之引咎則過矣。國榮曰。旣帶都提擧之任。一番辭免。似可爲之矣。上曰。奎章閣節目。尙未講定。事係草創未成規模。何以則好耶。國榮曰。不可不一番消詳。成出謄錄。以爲考據之資矣。上曰。戶判判尹。入侍。仍命退。諸臣以次出。
정조 1년
丁酉四月十五日辰時。上御興政堂。戶判判尹入侍時。戶曹判書洪樂純。漢城判尹李徽之。右副承旨徐有防。假注書柳孟養。記事官林錫喆徐龍輔。以次進伏訖。上謂徽之曰。卿所撰啓能之斷一鄙夫之語。似泛忽。改之似好。小小饋遺之句。語甚踈略。出問于左副承旨。聞其筵中酬酢。竝改書。明日。入侍。上謂樂純曰。卿爲文衡後初見矣。卿之撕捱。頗涉過矣。樂純對曰。如臣萬萬不似。豈可擬議於此任乎。臣極知惶悚。而不獲已屢違召命矣。臣之逋慢之罪。已無可言。而特蒙恩遞。感激無地矣。上曰。以戶曹事召卿矣。修理之役。雖命停役。而旣始之事中撤。則必多有掣礙矣。樂純曰。修理停役。儒臣所奏得體。上敎亦甚好矣。而次次停退。則非但物力之倍入。若經春夏。則頹圮益多。自秋始之。則日。晷之長短懸殊。卽今一日之役。至秋三四日役。誠難處矣。徽之曰。此非新建者也。先王法宮。何可廢棄乎。臣意則趁今修理。似好矣。上曰。雖非新建。土木之役則一也。上謂樂純曰。修理謄錄中。最詳錄者。某堂之修。某殿之不修。書別單以入。命書安東儒疏批。命書湖儒疏批。命書左相箚批。命書傳敎曰。今番武科殿試之諸技試取。意在試取。則欲嚴而退付者。欲小故也。至於遐方武士之無馬者。馬上數技。必不盡才。殿試日。依試射例走馬。令各軍門待令。許令應試人。以此騎射。其中可以自備者。勿論。命退去。諸臣以次退出。
정조 1년
丁酉四月十五日巳時。上御尊賢閣。奎章閣直閣入侍時。左副承旨鄭民始。假注書柳孟養。記事官林錫喆徐龍輔。直閣李秉模。以次進伏訖。上曰。奎章閣尙無謄錄節目之講定者。故凡事不成貌樣。將欲集古今之事跡。定一閣之規模。作一冊子。何以則爲好乎。秉模對曰。倉卒之間。不知何樣爲之矣。民始曰。上意則。如志貌樣爲之乎。上曰。當如弘文館志春坊志樣爲之則好矣。直閣出去。博考古今事跡。抄錄後。更爲入侍。可也。命退去。諸臣以次出。
정조 1년
丁酉四月十五日申時。上御尊賢閣。工判入侍時。行工曹判書具允鈺。同副承旨李鎭衡。假注書柳孟養。記事官林錫喆徐龍輔。以次進伏訖。上曰。始役處幾何。允鈺對曰。頹圮處。皆毁掇收補。故役處浩大矣。上曰。今已停役。而匠手皆罷去乎。允鈺曰。役事則已停掇。而匠手則姑未盡放矣。上曰。待秋爲之。無妨矣。允鈺曰。停役之敎。實爲聖德事。而糜費不少。甚可惜矣。上曰。副提調。持加減心腎湯。入侍。出榻敎副提調洪國榮進前。命允鈺鎭衡先退。醫官慶絢。奉湯劑進前。上進御。上曰。工判以停役之故。爲糜費可惜云。已費之財。若是多乎。國榮對曰。工判之言則所費之財。旣不些。而未及完役。則經潦後前功可惜云。而儒臣旣言其興作之非時。殿下又從而亟許其停役。則上下相孚。政令得宜。何足惜數萬金之費乎。上曰。卿言。甚好矣。國榮讀奏狀啓。命書判付訖。命退去。諸臣以次出。
정조 1년
丁酉四月十五日二更五點。上御尊賢閣。右承旨入侍時。右承旨李義翊。假注書柳孟養。記事官林錫喆徐龍輔。以次進伏訖。上謂賤臣曰。摘奸而來乎。賤臣對曰。臣敬奉聖敎。馳往龍虎營新營摘奸。則入直將校及軍兵無頉。往戶兵曹摘奸。則入直宮皆無頉矣。上曰。同副承旨。入侍。出榻敎上曰。文殿試時。仁政殿階下設布帳。一依昨年明政殿例。磨鍊於節目事。分付。出傳敎李鎭衡進前。義翊先退。上曰。闕內入直軍夜巡檢。摠府則種種爲之。而騎省則絶無聞焉。或間月一爲。或一月一爲。何不若殘弊之一摠府乎。此後該房申飭。俾勿如前怠忽。出傳敎上曰。欲爲下敎而未果矣。殿試庭試讀劵官寫題。對讀官奉題。引儀懸題。古例也。又見儀註。亦如予所已知之者。而近久廢閣。今番殿試。一從儀註擧行事。該房知悉。載之古事。出傳敎上曰。昨年日記。幾皆修整。依初下敎。各房各抄本房事之可以謄考者。或錄之便覽。或載之古事。以爲開卷暸然。擧而行之之地事。令各該房知悉。出傳敎命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐直。右副承旨徐有防坐直。同副承旨李鎭衡式假。注書二員未差。假注書李兢淵藥院直柳孟養仕直。事變假注書徐鼎修仕。
정조 1년
傳于洪國榮曰。都承旨。入侍。
정조 1년
以右承旨李義翊牌不進罷職傳旨。傳于鄭民始曰。諫疏實有覓疵之嫌。毫無可引之端。只推。更爲牌招。
정조 1년
以吏曹參議兪彦鎬牌不進罷職傳旨。傳于李亨逵曰。只推。
정조 1년
有政。吏批。行判書鄭弘淳進。參判沈履之受由在外。參議兪彦鎬牌不進。左承旨李亨逵進。以金憙爲副校理。宋煥億爲修撰。朴祐源爲副修撰。鄭象仁爲兵曹參議。安聖彬爲奉常正。李奎亮爲假監役。柳春馪爲竹山府使。吳大益爲德川郡守。徐邁修爲新寧縣監。沈豊之金敍九爲兵曹正郞。徐命善爲右參贊。鄭弼忠爲典籍。李重祜爲分內醫院提調。學錄林鳳頀。左參贊徐命善。右參贊李重祜。
정조 1년
兵批。兼判書蔡濟恭進。參判吳載純病。參議未差。參知徐有元入直。左承旨李亨逵進。以西溪君熠爲都摠管。金相玉爲副摠管。許侊爲訓鍊主簿。副司直鄭尙淳金方行。副司果李迪輔尹致性李璡。同知單李致福。僉知單白師誾張志謙。北道參軍單李宅永。
정조 1년
傳于李亨逵曰。召對爲之。
정조 1년
傳于鄭民始曰。幼學文粲奎曺亨壽。各紙五卷筆五枝墨三笏。幼學宋觀休權就度。各紙三卷筆三枝墨二笏。賜給。
정조 1년
李鎭衡啓曰。卽者校理李在學。修撰尹尙東。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。玉堂上下番俱空。事甚未安。校理李在學朴在源。副校理沈念祖。修撰尹尙東。副修撰沈煥之。竝卽牌招。今日政新除玉堂。一體牌招。以爲推移入直之地。何如。傳曰。允。
정조 1년
又啓曰。校理李在學朴在源。副校理沈念祖。修撰尹尙東。副修撰沈煥之朴祐源。纔已違牌。罷職傳旨今方捧入。副校理金憙。修撰宋煥億在外。玉堂上下番俱空。事甚未安。副提學應敎副應敎未差代。政官牌招開政差出。待下批。仍卽牌招。以爲推移入直之地。何如。傳曰。允。
정조 1년
又以營建都監言啓曰。景福殿正殿。今已畢役之意。敢啓。傳曰。知道。
정조 1년
李義翊。以義禁府言啓曰。彌串前僉使金應鉉。高原郡守田德雨等拿問事。傳旨啓下矣。金應鉉今方待命拿囚。而田德雨時在任所云。依例發遣府書吏。拿來。何如。傳曰。允。
정조 1년
李鎭衡。以義禁言啓曰。因臺啓。慶尙道昆陽郡竄配罪人宋瑩中。絶島安置。德川郡守金相翊。絶島定配事。承傳啓下矣。宋瑩中全羅道康津縣薪智島。絶島安置。金相翊羅州牧智島。絶島定配。而以承傳內辭意。具罪目。依例發遣府書吏。宋瑩中自昆陽郡配所執捉。仍令押送。金相翊自德川郡任所執捉。仍令押送配所。何如。傳曰。允。
정조 1년
李義翊。以刑曹言啓曰。司饔院公事提調罷職。當該郞廳。先汰後拿。該吏移送秋曹。從重科治後。草記事。命下矣。取考律文。則大明律不應爲條。有曰。不應得爲而爲之。事理重者杖八十。同律造作不如法條。又曰。供奉御用之物加二等。司饔院當該書吏金啓澤。依此律加二等。決杖一百。放送之意。敢啓。傳曰。知道。
정조 1년
李亨逵。以兵曹言啓曰。御營廳敎鍊官禁軍遞兒窠。今方有闕矣。依節目禁軍別將與該營中軍。眼同取才。以其居首者。塡差之意。分付。何如。傳曰。允。
정조 1년
又以兵曹言啓曰。今此昌德宮擧動時。本曹補把京畿驛馬十五匹。依前例。前期逢點之意。分付本道。何如。傳曰。允。
정조 1년
執義李惠祚。司諫林蓍喆。掌令安鼎大。持平洪履健。獻納朴宗來。校理李在學朴在源。副校理沈念祖。修撰尹尙東。副修撰沈煥之啓曰。請和緩爲先削去其號。依律處斷。措辭見上。請還寢付處罪人韓翼謩放送之命。仍施遠竄之典。措辭見上。請亟寢付處罪人金相福放送之命。爲先施以遠竄之典。措辭見上答曰。不允。
정조 1년
執義李惠祚。司諫林蓍喆。掌令安鼎大。持平洪履健。獻納朴宗來啓曰。請楸子島荐棘罪人趾海。濟州牧定配罪人纘海。更令王府。拿鞫嚴問。快施當律。措辭見上請薪智島定配罪人敬彬。熊川縣定配罪人成運。亟令王府。更爲拿鞫得情。措辭見上請還寢象厚。放歸田里之命。仍施絶島定配之典。措辭見上請洪樂任。亟命王府。拿鞫嚴問。措辭見上請黑山島定配罪人金龜柱。依律處斷。措辭見上請大靜縣荐棘罪人啓能。依律處斷。措辭見上宋瑩中本以奸猾之性。謟附梟獍之徒。究其平生。直是麟賊之私人。而受其卵育豢養者。卽一世之所共知也。及當代聽命下之日。麟賊不必知之說。凡在含生。孰不駭憤。而重臣一疏。辭嚴義正。痛折其窮凶情狀。則瑩中身爲憲長。迺於筵席俯詢之下。始敢以未詳知三字。陰護麟賊。末又以深文之說。直斥重臣。其旨意之凶譎。下語之陰慘。卽是爲麟賊一死之心也。於乎先大王。以日月之明。洞燭其情狀。至以萬萬能猾爲敎。則於渠已是一斷案。雖以聖上寬貸之德意。略施從輕之典。其在誅亂逆治黨與之義。不可薄竄而止。請昆陽郡竄配罪人宋瑩中。絶島安置。金相翊戚聯禁臠。地處何如。而內恃其子之勢。外結凶逆之徒。藉麟漢汲引之力。托相簡襁褓之婚。緣私逕而稱譽凶黨。假外論而陰附妖逆。其暗地綢繆。內外譸張之跡。已莫逃於淵鑑之下。而甚至於他日。渠爲鶴南之說。喧藉於一世。則所謂鶴南者。其地處亦果何如。而乃生此歆艷自居之意耶。此實與啓能右相。相簡文衡之說。一串貫來。而其密通宮禁。圖占日後之罪。渠焉敢逭也。當此化理淸明之日。此等奸譎之輩。不可置之於朝籍之中。請德川郡守金相翊。絶島定配。答曰。不允。宋瑩中金相翊事。依啓。
정조 1년
執義李惠祚啓曰。請大靜縣爲奴罪人金壽賢。依律處斷。措辭見上請黑山島荐棘罪人述海。拿鞫嚴問得情。措辭見上請罷乙未五月庭試榜。措辭見上請爲奴罪人河翼龍金重得。亟命王府。拿鞫得情。快正王法。措辭見上請梁山郡定配罪人錫達。依律處斷。措辭見上請削黜罪人金漢耆。亟施竄配之典。措辭見上請海南縣竄配罪人金載順。亟令王府。拿鞫嚴問。措辭見上請故判書李潭亟施追削之典。措辭見上答曰。不允。
정조 1년
司諫林蓍喆啓曰。請大靜縣爲奴罪人金壽賢。更令王府。拿鞫嚴問。依律處斷。措辭見上請旌義縣荐棘罪人尹泰淵。亟令王府。拿鞫嚴問。快正王法。措辭見上請爲奴罪人河翼龍金重得。亟命王府。拿鞫得情。快正王法。措辭見上請海南縣定配罪人李弘濟。亟令王府。拿鞫嚴問。措辭見上請海南縣竄配罪人金載順。亟令王府。拿鞫嚴問。措辭見上答曰。不允。
정조 1년
執義李惠祚。司諫林蓍喆。掌令安鼎大。持平洪履健。獻納朴宗來啓曰。臣等。朝者傳啓之後。始聞大司諫金普淳疏語。則以金相翊不卽論啓之事。侵斥臣等。至以有何商量爲言。噫。聲討厥罪。旣是共公之議。則職居臺閣。初何有商量於其間者。而臺疏所斥。若是深緊。此雖出於不諒。然伊日啓能發啓之後。固當卽地繼發。而第緣臣等之生疎。初未卽發。末乃以試役之未畢。齋日之相値。自致後時。以速人言之峻發。此莫非臣等不能周旋之致。其何可一刻晏然於臺次乎。請命遞斥臣等之職。答曰。勿辭。亦勿退待。
정조 1년
大司憲鄭一祥。正言趙時偉啓曰。臣等。自試院詣闕。始聞大司諫金普淳疏語。則以金相翊之不爲論啓。詆斥臣等。至以有何商量爲言。噫。聲討相翊之罪。旣是共公之論。則臣等。與諫長固無異同。有何商量之可言。而其所論斥。若是其深緊。其亦不相諒甚矣。雖然。臣等。發啓啓能之日。固當繼論相翊。而第緣臣等之生疎。未果竝發。仍赴試所矣。今於人言之來。當論不論之失著矣。其何可一刻晏然於臺次乎。請命遞斥臣等之職。大司憲鄭一祥等避嫌啓辭答曰。勿辭。亦勿退待。
정조 1년
右承旨李義翊疏曰。伏以臣卽伏見大司諫疏本。則以臣之向叨諫長。不請金相翊之罪。至有慨然之語。臣於是。不勝瞿然慙悚之至。臣雖愚迷。非不知相翊之爲可罪。而只緣罪有大小。事有先後。未及竝論於一啓之中。而揆以司直之責。誠有不職之失。人言之來。臣焉得免乎。今不可以臺銜之已遞。晏然在職。忙陳短章。徑出禁門。伏乞聖明。亟治臣罪。以安私分。以謝人言。千萬幸甚。答右承旨李義翊疏曰。省疏具悉。事宜先大而後小。爾其勿辭察職。
정조 1년
丁酉四月十六日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間。聖體。若何。上曰。一樣矣。上曰。闕內入直軍夜巡檢。實是重宿衛之意。而兵曹之絶不爲之。此亦百度解弛之一端。故昨果下敎。而大抵此等事。輒皆親自申飭而後。始乃擧行。豈不可悶乎。國榮曰。百度之廢。其來已久。實難修擧於一朝一夕之間矣。上曰。政院擧行。亦多疎忽。故昨有抄出日記。作爲謄錄之敎矣。國榮曰。此果便好於按法行之之道矣。上曰。試官以下詣閤。仍命退。諸臣以次出。
정조 1년
丁酉四月十六日辰時。上御興政堂。日次儒生殿講入侍時。行都承旨洪國榮。左承旨李亨逵。左副承旨鄭民始。右副承旨徐有防。同副承旨李鎭衡。假注書李兢淵柳孟養。記事官林錫喆徐龍輔。以次侍立訖。上具布裹翼善冠布圓領袍殿座。試官領敦寧金陽澤。行禮曹判書洪樂性。行副司直徐浩修。兵曹參知徐有元。副司直鄭象仁。校理李在學。率儒生行四拜禮訖。試官上殿進伏。民始曰。試官沈念祖。以監印郞廳。因堂上之譴罷。惶悚不得入來云矣。上曰。試官前望單子入之。賤臣持入。朴祐源落點。民始曰。朴祐源時無職名。口傳付軍職。何如。上曰。試官朴祐源。令該曹。口傳付軍職。出榻敎命書右承旨李義翊疏批。上曰。右承旨批下。又是執冊。卽爲牌招。出傳敎陽澤曰。近日日侯不調。聖體。若何。上曰。一樣矣。陽澤曰。王大妃殿氣候。若何。上曰。一樣矣。陽澤曰。惠慶宮氣候。若何。上曰。一樣矣。命開講書傳。李義翊朴祐源進前。自李東駿至洪宜燮十八人進講訖。命小退。承史試官侍衛退出。小間入侍。民始曰。撿閱金勉柱自鄕上來云。卽爲牌招。何如。上曰。檢閱金勉柱牌招。出榻敎上曰。增廣覆試試官。入侍。出榻敎開講。自宋觀休至沈亨鎭四人進講訖。上曰。文燦奎曺亨壽皆爲通。當比較然後。可別居首矣。陽澤曰。旣無純通。則無比較之例矣。上曰。然則何以別居首乎。陽澤曰。以進講次第。書於榜目。似好矣。上曰。殿講通略粗入格者。何以爲之乎。民始對曰。取考大典。則純通人。親臨則或賜第。粗以上只給分矣。上曰。此則更商後。當下敎矣。增廣覆試試官行司直徐命善。行大司成李在簡。右尹李命植。副司直林鼎遠。刑曹參議閔鍾燮。副司果沈豊之李儒慶進前。上曰。今番科場。何如。命善對曰。今番則比前頗嚴矣。上曰。無亂雜之弊否。命善曰。分坐之故。初無亂雜之弊矣。命讀一等試券訖。命試官先退。國榮曰。監印所有稟定者。而無堂上。故尙未筵稟。事多掣肘云矣。上曰。監印郞廳。入侍。出榻敎兵曹判書蔡濟恭進前曰。再明日昌德宮經宿時。內外入直巡邏等事。依時御所例擧行之意。分付各該營。何如。上曰。依爲之。濟恭曰。動駕不遠。而禁軍別將李邦綏。以前任統制使。時在任所。未及上來矣。番將中代察隨駕。雖有前例。事體則殊涉苟簡。何以爲之乎。兵曹判書蔡濟恭。禁軍別將李邦綬。時在統制使所隨駕。何以爲之乎。上曰。以番將代行。可也。濟恭曰。本曺參議及一二軍色郞廳。今方作闕。正郞姜忱。奉命出壃。動駕在近。差備極爲苟艱矣。姜忱改差。竝與有闕代。口傳差出。以爲分排之地。何如。上曰。依爲之。在外摠管。一體許遞。可也。已上出擧條命書傳敎曰。政官牌招開政。上曰。在外摠管許遞。今日政差出。出榻敎上曰。昌德宮擧動時。藥房分提調。依例差出。出榻敎上曰。副提調持加減心腎湯。入侍。出榻敎副提調洪國榮。醫官慶絢進前。絢奉進湯劑。上進御。仍命退。諸臣以次退出。
정조 1년
丁酉四月十六日申時。上御興政堂。召對入侍時。參贊官李鎭衡。侍讀官李在學。檢討官尹尙東。假注書李兢淵。記事官徐龍輔金勉柱。以次進伏訖。在學進讀史記樂書。自太史公曰。止誹謗聖制當族。上曰。下番繼讀。尙東進讀。自凡音之起。止禮云樂云。上親讀一遍訖。在學曰。太史公述樂書。而以虞書君臣相勅。惟是幾安之語。特揭於首者。其旨深矣。虞舜命夔典樂。諧八音而調六律。至於韶簫九成。鳳凰來儀。樂之和於斯極矣。而樂之所以和者。非在於摶拊戞鼓也。特以上下交勅。惟幾惟康。心和而政和。政和而樂隨以和。以至格天地而感鳥獸耳。後世以來。樂與器亡。不可復見三代之制。然元首明而股肱良。交相勉戒。庶事惟康。則將見無聲之樂。日聞四方。天地鳥獸。咸應其和。何必待六律八音。然後方可致和耶。苟無虞舜之心。雖有虞舜之樂。亦無以致其和矣。故致和之道。惟在人主一心上。伏願以心和二字。留念焉。漢武。以天馬歌。用之宗廟。汲黯之進諫誠切直。而武帝不能用。非但不能用。又默然不悅。故公孫弘。以誹謗之說。讒之。雖以公孫弘之小人。苟非武帝之不悅。則何敢爲讒訐之計哉。從古小人之讒君子者。必暗覘人主之氣色。逢迎其心。故凡所以伺釁抵隙。圖害忠良者。皆人君導之耳。默然不悅四字。誠使人不勝慨惜。殿下看史之時。必於此等處。留心猛省。是臣所望也。上曰。所陳好矣。尙東曰。此司馬遷樂書也。自周之衰。禮壞樂崩。聖人所嘗歎傷者。而漢之去周又遠。則詩歌聲律。無髣髴於三代之雅樂。而邵子詩曰。自從刪後更無詩。蓋漢之時。有樂府調詞等作。而旣非三百篇之雅音。則不可謂之詩矣。無詩則無樂。寧有樂書之可論哉。其所爲樂。不過太一天馬歌數章。而以是登歌宗廟。則馬遷所以作此書而寓諷諫。槪亦可見矣。然先儒謂樂書一篇。非司馬遷完書。而乃禇少孫追補之文。然則其缺裂雜錯。尤非禮樂之本旨。臣不敢發揮而仰達矣。上曰。上番則以試官入來。倉卒間似難爲文義。而下番何故不爲耶。尙東曰。今日進講之書。別無可陳之文義矣。上曰。人生而靜。天地之性云者。出於何書乎。尙東曰。樂記之外。不知在於何處矣。上曰。樂記文章。與檀弓。何如。尙東曰。臣於禮記。無宿工。故未能的知矣。鎭衡曰。文義別無可達者矣。上曰。監印郞廳。入侍。監印郞廳李敬養沈念祖進前。上曰。有何稟定者乎。念祖曰。編次中自至有可改處矣。上曰。十一日印出外。更無所印者。何也。念祖曰。非但紙地未及措備。文字亦有消詳處故也。上命退。諸臣以次出。
정조 1년
丁酉四月十六日戌時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上命讀公事。國榮讀奏禁府等草記。上曰。今番會試。聞試官之言。擧子皆令分坐。能無亂雜之弊云。士習稍勝於前耶。國榮曰。自上連有飭敎故試官亦嚴飭。若此不已。則庶可以嚴科場正士趨矣。上曰。今番榜眼。亦公道云。可幸矣。國榮曰。然矣。上命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐直。右副承旨徐有防坐直。同副承旨李鎭衡坐。注書二員未差。假注書李兢淵藥院直柳孟養仕直。事變假注書徐鼎修仕。
정조 1년
李亨逵。以都摠府言啓曰。今日入直內三廳。武兼禁軍及殺手等技藝。中日廳習射。而武藝別監軍兵等。出去景福宮試放事。請出標信。傳曰。知道。
정조 1년
又以都摠府言啓曰。副摠管花陽君榷。以今日入直武藝別監軍兵等中日試放事。景福宮晝仕出去之意。敢啓。傳曰。知道。
정조 1년
李義翊啓曰。合辭方張之時。諫院無詣臺之員。事甚未安。疏批未下受由在外外。呈告人員。竝卽牌招。何如。傳曰。允。
정조 1년
以司諫林蓍喆。獻納朴宗來。正言趙時偉牌不進罷職傳旨。傳于鄭民始曰。只推。
정조 1년
徐有防啓曰。知事具善復。元陵補土處畢役後來待矣。傳曰。入侍。
정조 1년
傳于鄭民始曰。左參贊徐命善。本職許遞。口傳付軍職。使之入來。
정조 1년
兵曹口傳政事。副司直徐命善。
정조 1년
李亨逵啓曰。行司直徐命書。依下敎來待矣。傳曰。入侍。
정조 1년
傳于鄭民始曰。副提調持加減心腎湯。入侍。
정조 1년
李鎭衡啓曰。玉堂上下番俱空。事甚未安。校理李在學朴在源。副校理沈念祖。修撰尹尙東。副修撰沈煥之朴祐源。旣有只推之命。卽爲牌招。以爲推移入直之地。何如。傳曰。允。
정조 1년
李亨逵啓曰。明日大駕。詣昌德宮後。王大妃殿惠慶宮問安。何承旨進去乎。敢稟。傳曰。同副承旨進去。
정조 1년
鄭民始。以弘文館言啓曰。新除授副校理金憙。時在忠淸道連山地。修撰宋煥億。時在京畿水原地。經筵入番事緊。請斯速乘馹上來事。下諭。傳曰。依啓。
정조 1년
以吏曹參議兪彦鎬牌不進。罷職傳旨。傳于李鎭衡曰。只推。
정조 1년
有政。行判書鄭弘淳牌不進。參判沈履之進。參議金彦鎬牌不進。右副承旨徐有防進。啓曰。判書鄭弘淳。參議兪彦鎬。竝牌招不進。小臣獨政未安。何以爲之。敢稟。傳曰。仍爲之。
정조 1년
以徐浩修爲副提學。申應顯爲應敎。宋益中爲兵曹正郞。
정조 1년
兵批。兼判書蔡濟恭病。參判吳載純病。參議鄭象仁病。參知徐有元入直進。右副承旨徐有防進。副司果單姜忱。
정조 1년
以兪鉉章爲守宮分假注書。
정조 1년
鄭民始。以吏曹言啓曰。明日擧動敎是時。左右通禮。不可不備員而右通禮李恒祚在外未肅拜。今姑改差。其代。口傳備擬以入之意。敢啓。傳曰。知道。
정조 1년
吏曹口傳政事。右通禮尹在淳。
정조 1년
鄭民始。以吏曹言啓曰。明日擧動時。左右通禮不可不備。而新除授右通禮尹在淳在外云。今姑改差。其代。口傳備擬以入之意。敢啓。傳曰。知道。
정조 1년
吏曹口傳政事。右通禮洪周萬。
정조 1년
李亨逵。以兵曹言啓曰。內禁衛將柳。呈辭下鄕。過限未上來。依法例改差。何如。傳曰。允。
정조 1년
又以兵曹言啓曰。明日動駕時。領軍之將。不司不備。內禁衛將柳改差之代。口傳差出。以爲領軍隨駕之地。何如。傳曰。允。
정조 1년
兵曹口傳政事。兼內禁衛將曺允彬。
정조 1년
李義翊。以義禁府言啓曰。擧動時。各差備都事。當爲備員。出使都事南正周。令該曹口傳相換。以爲分排之地。何如。傳曰。允。
정조 1년
吏曹口傳政事。義禁府都事南正周。訓鍊主簿安宗厚相換。
정조 1년
徐有防。以濬川司言啓曰。本司都廳柳春馪外任代。以御營廳千摠李燁差下。使之察任。何如。傳曰。允。
정조 1년
又以刑曹言啓曰。因江原監司金履素緘辭。纔已擬律覆啓。而觀其緘答中。其六代祖尙憲。以扈從功臣書之。而前後錄勳。元無扈從功臣之號。莫重奏御文書。有此不審之失。江原監司金履素。從重推考。臣於初頭循例入啓者。亦難免不察之罪。惶恐待罪之意。敢啓。傳曰。知道。勿待罪。
정조 1년
李義翊啓曰。明日動駕時。諫院侍臣。無進參之員。除在外外。司諫林蓍喆。獻納朴宗來。正言趙時偉。倂待開門牌招。以爲進參之地。何如。傳曰。允。
정조 1년
左參贊徐命善疏曰。伏以臣新授議政府左參贊之職。與左議政臣金尙喆。有從娚妹應避之嫌。伏乞亟命該曹。照例遞改焉。臣無任祈懇之至。答左參贊徐命善疏曰。省疏具悉。疏辭下該曹稟處。